Dwelms in sy dikdermArgieffoto ŉ 26-jarige man van Oudtshoorn in die Wes-Kaap is met dwelmmiddels in sy dikderm betrap. “Die polisie het op ŉ wenk reageer en ŉ Volkswagen Polo Saterdagmiddag op die N12 tussen Oudtshoorn en George afgetrek,” het kaptein Bernadine Steyn, woordvoerder van die polisie in die Wes-Kaap, gesê. Die voertuig is deursoek maar geen dwelmmiddels is opgespoor nie. Tekens van die man se angs het die polisie agterdogtig gemaak en hulle het hom na ŉ nabygeleë hospitaal geneem. “X-straalplate het die twee kapsules in sy dikderm uitgewys. Die man het dit vrywillig passeer. Die polisie het beslag gelê op 99 Mandrax-tablette en vier gram tik met ŉ beraamde straatwaarde van nagenoeg R7 140,” het Steyn gesê. Die man sal Maandag in die landdroshof in Oudtshoorn verskyn op aanklag van die besit van dwelmmiddels.